Амма Даьрг1ахь кхин цхьа х1ума а дийцира Эвтархойн Ахьмадана. Иза цунна цкъа а дагара а цадолура. Масала, Шемалан заманахь ч1ог1а бара зударийн ларам, церан бакъонаш а ларйора. Имамат ч1аг1йар санна г1уллакх лорура Шемала зударийн доьзалехь йолу меттиг ларйар. Х1етахь зуда юьтучу хенахь цуьнгахьа г1одаккха майралла оьшура. Имамана гора ламароша цхьа к1еззиг бахьана даьлча а зуда юьтуш хилар. Т1ом хиларна д1абоьдуш, зударий алсамбовлуш бара. Цо цхьаболу осала нах кура баьхнера. Масала, Г1имрахь 400 доьзалх кемсаш хуьлучу заманахь 200 доьзал бухуш бара. Оцу хенахь суьйлаша чаг1ар дан доладора. Маларо вахийначунна зуда йитар атта х1ума дара. Нагахь стага кхузза шега хьо йитина ю аьлча, зуда д1айоьдура юха а цайог1ура стаг ваставаларх, цо ша вехна вара бахарх. Цул сов, цхьана дехачу муьрехь вовшахтоьхначу йийбарх, башха бахам цу хенахь бан а бацара, ша бежанаш цадигахь, зударшна кхочуш х1умма а яцара. Дукха хьолахь маларх кхеттачу божарша а харц тоьшалла дора. Цундела Шемала там-мах беш, зуда ялош-юьтуш молуш, узуш, ламаз-марха ледара лелориг , рузбана ца воьдург магош вацара тоьшаллина. Нохчашна юкъахь х1етахь а молуш болу нах к1езиг бара. Цундела теш ц1ена хила везаран г1уллакх нохчаша даиман а ларамца леладо.